Varaformaður Íslandsdeildar Evrópuráðsþingsins vill setja á fót dómstól þar sem hægt er að ákæra fyrir glæpi gegn friði. Hún segir árásarstríð Rússa djúpt og mikið brot á alþjóðalögum.
Undirnefnd laga- og mannréttindanefndar Evrópuráðsþings hefur nýlokið vettvangsferð til Úkraínu. Tilgangurinn var að kanna aðstæður og ásakanir um stríðsglæpi og glæpi gegn mannkyni sem hafa verið settar fram gegn yfirvöldum í Rússlandi og rússneska hernum. Þórhildur Sunna Ævarsdóttir þingmaður Pírata fór fyrir Íslands hönd og fundaði með yfirvöldum í Kyiv.
Það sem kom út úr því er kannski einna helst tvennt. Það er mikilvægi þess að setja á laggirnar sérstakan dómstól sem getur ákært fyrir glæp gegn friði. Það er að segja fyrir að skipuleggja þetta árásarstríð sem er auðvitað djúpt og mikið brot á alþjóðalögum. Svo hins vegar að setja á fót einhvers konar bótanefnd sem að hefur það hlutverk að deila út skaðabótum til fórnarlamba stríðsins og líka auðvitað gagnvart þeim gríðarlegu skemmdum sem hafa orðið vegna árásar Rússa.
Þórhildur segir ráðið hafa kallað eftir að eignir þeirra sem fjármagni stríðið verði gerðar upptækar og söluandvirði eignanna notað til að fjármagna bæturnar.
Þau eru líka að óska eftir aðstoð til að mynda sérfræðinga í réttarmeinafræðum í rannsóknum sem geta aðstoðað þau við að rannsaka þetta gríðarlega magn stríðsglæpa sem hafa átt sér stað þarna. Þau telja um tuttugu þúsund atvik núna.
Sérfræðiþekking geti nýst Úkraínumönnum á víðtækan hátt.
Sömuleiðis er víðtækt kynferðislegt ofbeldi alls staðar þar sem rússneski herinn kemur við sögu og gríðarlegt stigma varðandi það að segja frá því. Þannig að það vantar líka sérfræðinga til að aðstoða við að safna gögnum um þetta og þar getum við auðvitað aðstoðað.
Árásarstríð Rússa er djúpt og mikið brot á alþjóðalögum. Þetta segir varaformaður Íslandsdeildar Evrópuráðsþingsins sem vill setja á fót dómstól þar sem hægt er að ákæra fyrir glæp gegn friði.